CELEX: 62018TN0014
Language: el
Date: 2018-01-16 00:00:00
Title: Υπόθεση T-14/18: Προσφυγή της 16 Ιανουαρίου 2018 — Ελληνική Δημοκρατία κατά Επιτροπής

26.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 112/32
            
         Προσφυγή της 16 Ιανουαρίου 2018 — Ελληνική Δημοκρατία κατά Επιτροπής
   (Υπόθεση T-14/18)
   (2018/C 112/42)
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Γ. Κανελλόπουλος, Ε. Λευθεριώτου και Ε. Χρόνη)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρωθεί η προσβαλλόμενη απόφαση κατά το μέρος της με το οποίο αποκλείονται από τη χρηματοδότηση της Ευρωπαϊκής Ένωσης δαπάνες της Ελληνικής Δημοκρατίας που πραγματοποιήθηκαν στον τομέα των στρεμματικών ενισχύσεων κατά το έτος αιτήσεως 2014 και αντιστοιχούν σε 5 % του συνολικού ποσού των δαπανών που πραγματοποιήθηκαν για ενισχύσεις σε βοσκοτόπους, ακαθάριστου ύψους 15 583 893,42 ευρώ (καθαρού ύψους 12 482 555,68 ευρώ)·
            
         
               —
            
            
               Να καταδικαστεί η καθής στη δικαστική δαπάνη της Ελληνικής Δημοκρατίας.
            
         
      Λόγοι ακυρώσεως/Ισχυρισμοί και κύρια επιχειρήματα
   
   Προς στήριξη της προσφυγής η προσφεύγουσα προβάλλει δύο λόγους ακύρωσης.
   
               1.
            
            
               Με τον πρώτο λόγο ακύρωσης προβάλλεται ότι η επίδικη δημοσιονομική διόρθωση σε ποσοστό 5 % για τις στρεμματικές ενισχύσεις που αφορούν βοσκοτόπους, επιβάλλεται αναιτιολόγητα, κατά πλάνη περί τα πράγματα και κατά παράβαση της αρχής της αναλογικότητας.
            
         
               2.
            
            
               Με τον δεύτερο λόγο ακύρωσης προβάλλεται παράβαση των διατάξεων των άρθρων 31, παράγραφοι 2 και 3, του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, και του άρθρου 52, παράγραφοι 2 και 3, του κανονισμού (ΕΕ) αριθ. 1306/2013, της 17ης Δεκεμβρίου 2013, σε συνδυασμό με τις διατάξεις των άρθρων 12, παράγραφοι 1-6, και 8 του κατ’ εξουσιοδότηση κανονισμού (ΕΕ) αριθ. 907/2014 της Επιτροπής, της 6ης Αυγούστου 2014, καθώς και παράβαση των κατευθυντήριων γραμμών των εγγράφων VI/5330797 και C(2015)3675 final/8-6-2015 της Επιτροπής. Προβάλλεται, επίσης, ανεπίτρεπτη σώρευση διπλής διόρθωσης για την ίδια αιτία καθώς και παράβαση της αρχής της αναλογικότητας.